બંને દેવો આ રીતે નિષ્ફળ ગયા એટલે દેવરાજ ઇન્દ્ર પોતે તૈયાર થયા. પરંતુ ઇન્દ્રને તો યક્ષે મુલાકાત પણ ન આપી. ઇન્દ્ર આવ્યા ને યક્ષરૂપી પરમાત્મા અદૃશ્ય થઈ ગયા. તેમના સ્થાને ઇન્દ્રને એક સુંદર સ્ત્રી દેખાઈ. તે હૈમવતી ઉમા હતાં. ઇન્દ્રે તે સ્ત્રીને યક્ષ અંગે પ્રશ્ન કર્યો. ત્યારે 'એ તો પરમાત્મા હતા' એમ તેણીએ ખુલાસો કર્યો. વળી, એમ પણ કહ્યું, 'તેમને લીધે જ તમને વિજય મળ્યો છે અને મહત્તા પામ્યા છો.' આ સાંભળી ઇન્દ્રને જ્ઞાન થયું કે આપણે ખોટું અભિમાન કરતા હતા પણ સાચો યશ તો પરમાત્માનો જ છે કારણ તેઓ જ કર્તા છે. પછી ઇન્દ્રે નમ્રતાથી વિદાય લીધી અને સ્ત્રી પણ અદૃશ્ય થઈ ગઈ. આ વાત ઇન્દ્રે પછી દેવતાઓને જણાવી. આમ દેવતાઓમાં ઇન્દ્રને સર્વ પ્રથમ ભગવાનના કર્તાપણાનું જ્ઞાન પ્રાપ્ત થયું હોઈ તે બધા દેવોમાં શ્રેષ્ઠ મનાયા.